  ИА «Удмуртия» Быдӟым Вормонлы 75 ар тырмон улсын Удмуртиын юбилей медальёс сётъяло. Соосын быдӟым оже пыриськемъёсты, Ленинград блокадае сюрылэмъёсты, концлагерьёс пыр потэмъёсты пусъё. Палэнэ ӧвӧл кельтэмын ож мышкын ужам арлыдоос но. Тулыспалэ Дэбес ёросысь Данёгуртысь Владилен Андриянович Хохряков но юбилей медаль басьтӥз. 88 аресъем Владилен Андриянович но солэн 85 аресъем кузпалыз Нина Ивановна огназы уло. Доразы пырыса, ӟечбуръяськи, вазись ӧз луы. Кытын ке пыдлон кырӟам куара кылӥське. Гуразь пала вамыштыса, адӟи, арлыдо воргорон ныр улаз кырӟаса сылэ. Монэ адӟыса, куаляк потӥз. Кытысь луэмме вераме бере, ымныраз пальпотон пиштӥз. Мукетаз висъетын ветлыны быгатӥсьтэм кузпалыз кылле вылэм. Кыкназылэн арлыдоослэн пельёссы ляб кыло ни, соин ик пырись муртэ ӧвӧл шӧдӥллям. Ӝоген Сергей пизы вуиз, со ик юрттӥз ини арлыдоосын вераськыны. - Кырӟаны яратӥськоды, лэся, Владилен Андриянович? - Азьло яратӥсько вал, али кырӟанъёслэсь кылъёссэс вунэтӥсько ини. Пичи дырысеным гармошкаен шудӥсько. Али но сое одӥг-ог кутылӥсько на. Кин тодэ, оло, ӵапак кырӟан юрттӥз Владилен Андрияновичлы пинал дыръяз секыт, сютэм быдӟым ож аръёс пыр потыны. - Война кутскыку, мыным 9 арес вал. Арлыдмы шоры учкытэк, вань секыт ужъёсты быдэсъямы: гыримы, усыямы. Валъёс колхозын ӧжыт вал, соин скалъёсты, порозъёсты гырыны дышетъямы. Дӥськутмы йӧскадь ӧй вал, пыр сием потылӥз. Владилен Андриянович Нимошур гуртын вордскемын. - Толон гинэ но вордскем гуртме вӧтаса кӧлӥ. Кыӵе чебер но узыр вал гуртмы! Неперспективной шуыса быдтӥзы. Школаез пытсаменызы сэрен 4 класс сяна ӧй но дышетскы. Грамотаез бадӟым ӧвӧл ке но, Владилен Андриянович ог 40 ар ӵоже шофёр луыса ужам. - Кытчы гинэ ӧй вуылы: Москвае, Ленинградэ, Калмыкие, Свердловске – ваньзэ вераса но уд быдты. Азьло аръёсы пудо сиён окмымтэен, сое палэнысь ворттӥськомы вал. Сюресъёс соку уродэсь вал. Озьы ке но, Ижевске нуналаз кык рейс, Кезэ куинь рейс лэсьтылӥ. Владилен Андриянович ёросысьтымы шофёръёс пӧлын азьмынӥсьёс радэ но поталляз. Со шоры учкыса, пиосыз но техника борды кыстӥськизы. Пичиысен атайзы бордын машинаен ворттылӥзы, тупатъяны но юрттылӥзы. Владилен Андриянович но Нина Ивановна ог 60 ар пала ӵош уло ини. Куинь нылпи будэтӥзы – кык пи но одӥг ныл. Пиоссы Валерий но Сергей Данёгуртын ик уло. Галя нылзы – Ижын. Ваньзылэн асьсэлэн семьяоссы вань. Арлыдо кузпалъёслэн куать внукъёссы, тямыс правнукъёссы. Пиналъёссы но внукъёссы, Владилен Андриянович но Нина Ивановна сямен ик, крезьгур котыре кыстӥсько. Валерий но Галя гармошкаен шудо. Сергей шулдыр кырӟа, ёрос ужрадъёсы пыриське. Оля внучказэс но сцена вылысь ӵемысь адӟыны луэ. Хохряковъёс шулдыръяськыны гинэ ӧвӧл, усто ужаны но быгато. Валерий но Сергей ас дыраз Чапаев нимо гурт возёсын тыршизы. Галя сузэрзы Ижын почтаын ужаз. Тулыспалэ, Атыкай музъеммес утисьлэн нуналзы азьын, Владилен Андрияновичлы Быдӟым Вормонлэн 75 ар тырмонэзлы сӥзем юбилей медаль сётӥзы. Со борды Россиысь азьмуртлэн указэзъя 50 сюрс манет сётыны кулэ на. Ваньмыз та Быдӟым Вормонэз дурисьёсты сӥлы кареммес возьматэ. Руфима Ложкина, туспуктэм авторлэн Ивортон Дэбес ёросысь «Байгурезь» газетын потӥз. Ивортодэтъя «Удмуртия» агентстволэн но Удмуртиысь печатья но калыке ивортодэт вӧлмытонъя агентстволэн валче ӵектоссы.  Тегъёс: Мерлык Дэбес Удмуртия ВормонНунал БыдӟымАтыкайож данъетъёс  